নূর (ইসলাম)

নূর (আরবি: النور) ইসলামী প্রেক্ষাপটে এমন একটি শব্দ, যা "রাতের শীতল আলো" বা "তাপহীন আলো", অর্থাৎ চাঁদের আলোর প্রতি ইঙ্গিত করে। এই আলোকে "আল্লাহর পথনির্দেশনা" এবং "জ্ঞান" এর প্রতীক হিসেবে ব্যবহৃত হয়, যা রহমতের প্রতীক হিসেবে বিবেচিত হয়। এর বিপরীতে নার শব্দটি দিনের সূর্যের "উষ্ণ আলো" অর্থাৎ আগুনের প্রতি ইঙ্গিত করে। কুরআনে, আল্লাহকে 'আসমান ও জমিনের আলো (নূর)' বলা হয়েছে (আয়াতুন নুর)। অনেক প্রাচীন তাফসীরবিদরা এর ব্যাখ্যা করেছেন, এটিকে আক্ষরিক অর্থে না নিয়ে, আল্লাহর জ্ঞান ও প্রজ্ঞার মাধ্যমে পৃথিবীকে আলোকিত করার সাথে তুলনা করেন। নূর মুহাম্মদী (মুহাম্মদের সারসত্তা) ধারণাটিকে সর্বপ্রথম ও সবচেয়ে গুরুত্বপূর্ণভাবে উপস্থাপন করেন সৈয়দ আব্দুল কাদির জিলানী। তিনি তার গ্রন্থ 'সিররুল আসরার' এ এই ধারণাটি বিস্তারিতভাবে বর্ণনা করেন। এই ধারণাটি পরবর্তীতে তাঁর শিষ্যদের দ্বারা প্রচারিত হয়। সৈয়দ আবদুল কাদির জিলানির একজন শিষ্য ছিলেন আন্দালুসীয় পণ্ডিত আবু বকর ইবনে আল-আরাবি, তিনি নূরের বোধগম্যতাটিকে সবচেয়ে গভীর থেকে সবচেয়ে সাধারণ পর্যন্ত বিভিন্ন ধাপে শ্রেণীবদ্ধ করেন। শিয়া ইসলামের বিশ্বাস অনুযায়ী, নূর, যা একটি গভীর আধ্যাত্মিক বোধ, ইমামদের মাধ্যমে বংশ পরম্পরা হিসেবে অর্জিত হয় এবং তারা এই বোধকে মানুষের মধ্যে ছড়িয়ে দেন।
নূর শব্দটি হিব্রু শব্দ ‘ওহর’ থেকে উদ্ভূত। জেনেসিস বই অনুযায়ী, 'ওহর' হল প্রথম আলো, যা সৃষ্টির শুরুতেই তৈরি হয়। আরামাইক ভাষায় নূর শব্দটির অর্থ আগুন। আরামাইক ভাষায় এটি মোমবাতি জ্বালানোর সাথে সম্পর্কিত হয়ে আগুনের অর্থে রূপান্তরিত হয়, তবে আরবি ভাষায় নূর শব্দটি আলো অর্থে ব্যবহৃত হয়। কুরআনে নূর শব্দটি বা এর বিভিন্ন রূপ মোট ঊনপঞ্চাশবার উল্লেখিত হয়েছে। এটি আল্লাহ, মুহাম্মদ , কুরআন, কিতাব, তাওরাত, চাঁদ এবং বিশ্বাসী পুরুষ ও নারীদের জন্য ব্যবহৃত হয়েছে। আল-নূর প্রায়শই "যুলুমাত" (অন্ধকার)-এর বিপরীতে ব্যবহৃত হয়, যেখানে অন্ধকার থেকে আলোয় এবং অজ্ঞতা থেকে ঈমানের পথে অগ্রসর হওয়ার কথা বলা হয়।নূর শব্দটি আটটি মৌলিক প্রাসঙ্গিক অর্থেও ব্যবহৃত হয়:
কুরআনের ২৪ নম্বর সূরা, আয়াতুন নুর-এ আলোচ্য আয়াত (২৪:৩৫), যাকে 'আয়াত আন-নূর' বা 'আলোর আয়াত' বলা হয়, তাতে বলা হয়েছে: আল্লাহ আসমান ও যমীনের আলো, তাঁর আলোর দৃষ্টান্ত হল যেন একটি তাক- যার ভিতরে আছে একটি প্রদীপ, প্রদীপটি হচ্ছে কাঁচের ভিতরে, কাঁচটি যেন একটি উজ্জ্বল নক্ষত্র, যা প্রজ্জ্বলিত করা হয় বরকতময় যায়তুন গাছের তেল দ্বারা যা পূর্বদেশীয়ও নয়, আর পশ্চিমদেশীয়ও নয়। আগুন তাকে স্পর্শ না করলেও তার তেল যেন উজ্জ্বলের বেশ নিকটবর্তী, আলোর উপরে আলো। আল্লাহ যাকে ইচ্ছে করেন স্বীয় আলোর দিকে পথ দেখান। আল্লাহ মানুষের জন্য দৃষ্টান্ত পেশ করেন, আল্লাহ সর্ববিষয়ে অধিক জ্ঞাত। "নূরুন আলা নূর" (আলোর ওপর আলো) এই বাক্যটি মুসলিমদের মধ্যে প্রায়ই ব্যবহৃত হয় আল্লাহর অসীম সৌন্দর্য, নির্দেশনা এবং আলোর বর্ণনা দিতে।
আল-তাবারি (৮৩৯-৯২৩) তার "জামি আল-বায়ানে" বলেন যে সর্বোত্তম ব্যাখ্যা হল "আলো" এর পরিবর্তে "পথপ্রদর্শক" ব্যবহার করা, যেমন "আল্লাহই আকাশ ও পৃথিবীর পথপ্রদর্শক"। অন্যান্য ব্যাখ্যায় আল্লাহকে আলোর উৎস হিসাবে বোঝায়, যেমন "আল্লাহই আকাশ ও পৃথিবীকে আলোকিত করেন"। পারস্যের পণ্ডিত আল যামাখশারী (প্রায় ১০৭৪ –১১৪৪) বলেন যে "আল্লাহই আলো" এই বাক্যটি বলার মতো, যেমন বলা হয় "জায়েদ উদার ও পরোপকারী"। এর অর্থ এই নয় যে জায়েদ উদারতা ও পরোপকারের উৎস, বরং তার মধ্যে এই বৈশিষ্ট্য রয়েছে। আল যামাখশারী আল্লাহ থেকে পৃথক বৈশিষ্ট্য, যেমন শক্তি বা জ্ঞান বা আলো, বিশ্বাস করেননি, যা আল্লাহর একত্ববাদের বিপরীত হবে।
হ্যান্স হার্ডার লেখেন যে মধ্যযুগীয় বাংলার সুফি সৃষ্টিতত্ত্বে 'নূর মুহাম্মদ'-কে এক ব্যক্তিত্বেরূপে কল্পনা করা হয়। সৃষ্টিকর্তা কর্তৃক সৃষ্ট এই 'নূর' পরবর্তীতে তার শরীরের বিভিন্ন অংশে উৎপন্ন হওয়া ঘর্মবিন্দু (ঘর্ম, ঘাম) থেকে এই বিশ্বকে অস্তিত্বে আনে। তিনি আরও বলেন, এই ধারণাটি মাইজভান্ডারিয়া লেখায় প্রচলিত, যা প্রায়শই সাধু বা তাদের জাগতিক গুণাবলী বর্ণনার জন্য ব্যবহৃত হয়। গোলাম মোর্শেদ একটি প্রবন্ধ লেখেন যেখানে 'নূর'-কে মুহাম্মদের সাথে অভিন্ন হিসেবে চিহ্নিত করা হয়। তার "ইসলামী প্রবন্ধ সম্ভার"-এ তিনি লেখেন যে "নূর-ই মুহাম্মদী" হলো সমগ্র সৃষ্টির পেছনের চালিকা শক্তি এবং এটিকে মুহাম্মদের থেকে আলাদা করে দেখা উচিত নয়। তিনি আরও লেখেন,
লুৎফুন্নেসা হোসাইনী "তাওহীদ" নামক একটি প্রবন্ধ রচনা করেন, যার একটি অংশে 'নূর-ই মুহাম্মদী'র আবির্ভাব থেকে শুরু করে মুহাম্মদের জন্ম পর্যন্ত বিশ্বের সৃষ্টি নিয়ে আলোচনা রয়েছে।তিনি লেখেন যে 'নূর-ই মুহাম্মদী' মূলত চারটি স্বতন্ত্র অংশে বিভক্ত ছিল। এই চারটি অংশের প্রথম তিনটি থেকে সৃষ্টি হয়েছে যথাক্রমে কলম (আল-ক্বলম), ভাগ্যলিপি (লওহে মাহফুজ) এবং আল্লাহর আরশ। এরপর, চতুর্থ অংশটিকে পুনরায় চারটি ভাগে ভাগ করা হয়। এই চারটি ভাগের প্রথম তিনটি থেকে জন্ম নেয় আরশ বহনকারী ফেরেশতাগণ, আরশের ভিত্তি এবং অন্যান্য সকল প্রকার ফেরেশতা। চতুর্থ অংশের শেষাংশ থেকে আকাশ, পৃথিবী, জান্নাত ও জাহান্নামের সৃষ্টি হয়। এছাড়াও, এই অংশটি মুমিন বান্দাদের চক্ষুর জ্যোতি, তাদের হৃদয়ের আলোকবর্তিকা, তাওহীদের জ্ঞান এবং কালেমা হিসেবে আত্মপ্রকাশ করে।
লুৎফুন্নেসা হোসাইনী "তাফসীর-ই রুহ আল-কিতাব" নামক একটি কুরআনের তাফসীরের উদ্ধৃতি দিয়ে আরেকটি বিবরণ দেন। এই বিবরণ অনুসারে, "নূর-ই মুহাম্মদী" আদম-এর নূর সৃষ্টি করতেও ব্যবহৃত হয়েছিল, যা তার পিঠে সঞ্চিত ছিল। ফেরেশতারা সেই আলো দেখার জন্য আদমের পিছনে একত্রিত হয়। আদম আল্লাহর কাছে সেই আলো তার কপালে স্থাপন করার জন্য প্রার্থনা করেন, এবং তখন ফেরেশতারা এমন স্থানে এসে দাড়ান যেখান থেকে তিনি তাদের দেখতে পান। আদম স্বয়ং সেই আলো দেখতে চাইলে, আল্লাহ সেই আলো তার তর্জনীতে স্থানান্তরিত করেন। যখন আদম পৃথিবীতে অবতরণ করেন, তখন সেই আলো পুনরায় তার পৃষ্ঠদেশে প্রবেশ করে এবং এরপর সেই "নূর" পুরুষানুক্রমে বিভিন্ন পুরুষের পৃষ্ঠদেশ এবং নারীদের গর্ভের মাধ্যমে মুহাম্মদের পিতামাতার কাছে পৌছে যায়।
১৯৩০ ও ১৯৪০-এর দশকে তুরস্কের ধর্মনিরপেক্ষকরণ কর্মসূচির মাধ্যমে বিদ্রোহ দমন করার পর সাইদ নুরসি ধৈর্য এবং আধ্যাত্মিক পশ্চাদপসরণের উপর জোর দিয়ে তুরস্কে নূর আন্দোলন প্রতিষ্ঠা করেন। নূর আন্দোলনের অনুসারী এবং সাধারণভাবে সুফি তরিকার লোকেরা মনে করেন যে ব্যক্তিরা আত্মশুদ্ধি লাভ করলে সমাজের পরিবর্তন সম্ভব হবে। রাগ এবং লজ্জার মতো নেতিবাচক অনুভূতিগুলি অভ্যন্তরীণ উদ্দীপনার মাধ্যমে নিয়ন্ত্রণ করা উচিত। সাইদ নুরসির শাস্ত্রভিত্তিক নূরবাদী আন্দোলন সুফি তরিকাগুলো থেকে বিকশিত হয়েছে। নূরবাদী নেতা মেহমেত কিরকিনসির মতে, "১৯২৫ সালে ইসলামের সূর্য অস্তমিত হয়েছিল এবং ১৯৫০ সালে সাইদের রচনাবলীর মাধ্যমে পুনরায় উদিত হয়েছিল, যা তার আলোকময় [নূর] দ্যুতি দিয়ে কামালবাদের অন্ধকারকে আলোকিত করে।"